|  |  |  |  |  |
| --- | --- | --- | --- | --- |
| Številka: | 43001-95/2020-02 |  | oznaka naročila: | A-29/20 S |
| Datum: | 18.05.2020 |  | MFERAC: | 2431-20-000535/0 |

**POJASNILA RAZPISNE DOKUMENTACIJE**

**za oddajo javnega naročila**

|  |
| --- |
| **Inženirske storitve pri rekonstrukciji ceste Spodnja Idrija s kolesarsko stezo** |

**JN002677/2020-B01 - A-029/20; datum objave: 29.04.2020**

**Datum prejema: 18.05.2020   15:31**

**Vprašanje:**

1. Vprašanje  
V drugem odstavku točke 2.8. Navodil za pripravo ponudbe je navedeno:  
»Naknadno vključevanje gospodarskih subjektov ter zahtevanih kadrov in referenc (razen v primeru izključitve podizvajalca zaradi neizpolnjevanja pogojev iz točk 3.1.1 do 3.1.5) pred oddajo naročila ni dopustno, «  
  
Z navedenim določilom, ko naročnik dovoljuje zamenjavo podizvajalca le v primeru, da so pri njem podani izključitveni razlogi iz točk 3.1.1. do točke 3.1.5 (ne vsi izključitveni razlogi), je kršeno določilo 81. člena ZJN-3. Enako stališče zastopa tudi Državna revizijska komisija, ki je v svoji odločitvi št. 018-152/2019 zavzela naslednje stališče:  
  
»Drugi odstavek 81. člena ZJN-3 naročniku nalaga, da preveri, ali subjekti, katerih zmogljivosti namerava uporabiti gospodarski subjekt, izpolnjujejo ustrezne pogoje za sodelovanje in ali zanje obstajajo razlogi za izključitev. Naročnik mora od gospodarskega subjekta zahtevati zamenjavo subjekta, ki ne izpolnjuje pogojev za sodelovanje ali v zvezi s katerim obstajajo obvezni razlogi za izključitev (druga poved drugega odstavka 81. člena ZJN-3).  
  
Iz citiranih določb izhaja, da je naročnik pred sprejemom odločitve o oddaji naročila dolžan preveriti, ali subjekti, katerih zmogljivosti namerava uporabiti gospodarski subjekt, izpolnjujejo ustrezne pogoje za sodelovanje in ali zanje obstajajo razlogi za izključitev. Če naročnik pri pregledu ponudbe ugotovi, da subjekt, katerega zmogljivosti uporablja ponudnik, ne izpolnjuje pogojev za sodelovanje ali da pri njem obstajajo obvezni izključitveni razlogi, naročnik takšne ponudbe ne sme avtomatično označiti za nedopustno in je zavrniti, pač pa mora od ponudnika zahtevati zamenjavo takšnega subjekta. Poudariti gre, da drugi odstavek 81. člena ZJN-3 (za razliko od petega odstavka 89. člena ZJN-3) naročniku ne daje diskrecijske pravice, da se odloči, ali bo v primeru, da drugi subjekt ne izpolnjuje pogojev za sodelovanje, ponudnika pozval na zamenjavo tega subjekta, saj je v drugi povedi drugega odstavka 81. člena uporabljena dikcija »naročnik morazahtevati zamenjavo«. Dolžnost naročnika torej je, da v primeru ugotovitve, da drugi subjekt ne izpolnjuje pogojev za sodelovanje ali da pri njem obstojijo obvezni izključitveni razlogi, od ponudnika, pred zavrnitvijo njegove ponudbe, zahteva zamenjavo tega subjekta in mu s tem omogoči popravo njegove ponudbe.  
V zvezi z navedbami naročnika, da bi bila zamenjava podizvajalca v nasprotju z načelom enakopravne obravnave vseh ponudnikov, gre pojasniti, da je že zakonodajalec pretehtal, da v primeru ugotovljenih pomanjkljivosti drugega subjekta oz. podizvajalca (neizpolnjevanje pogojev za sodelovanje in obstoj obveznih izključitvenih pogojev) odgovornosti za te pomanjkljivosti ni mogoče (dokončno) naprtiti ponudniku in da ugotovljene pomanjkljivosti ne povzročijo takojšne zavrnitve njegove ponudbe, temveč le zamenjavo drugega subjekta oz. podizvajalca. Ponudniku je tako potrebno dati možnost, da ponudbo popravi z imenovanjem novega, drugega subjekta oz. podizvajalca (ki bo izpolnjeval pogoje za sodelovanje in pri katerem ne bodo obstajali obvezni izključitveni razlogi).«  
  
Prosimo za ustrezno korekcijo določila drugega odstavka točke 2.8. Navodil.

2. Vprašanje  
Naročnik je pri pogojih za strokovnjake iz točk 3.2.3.3., 3.2.3.4,. 3.2.3.5, 3.2.3.6. navedel, da morajo poznati določila FIDIC. Kaj bo naročnik štel kot poznavanje določil FIDIC?

3. Vprašanje  
V drugem odstavku 5. člena Pogodbe je navedeno:  
»Izvajalec lahko od naročnika zahteva podaljšanje rokov za izvedbo posameznih storitev oz. končnih rokov«  
Ker je v prvem odstavku istega člena določen le končni rok nas zanima, kje so definirani roki za izvedbo posameznih storitev oz. kje je definirano, kako se bodo določali roki za izvedbo posameznih storitev?

4. Vprašanje  
V 8. členu vzorca Pogodbe in še na nekaterih drugih mestih razpisne dokumentacije je uporabljen izraz »vrhunski strokovnjak«. Ker v pravni terminologiji ta termin ni poznan, prosimo, da pojasnite vsebino tega izraza.

5. Vprašanje  
V 11. členu vzorca Pogodbe je navedeno:  
»Izvajalec se zavezuje, da bo v okviru izvajanja storitev nadzora nad gradnjo izvršil vsa potrebna dejanja in storitve, ki jih določajo veljavni predpisi za odgovornega nadzornika oziroma odgovornega nadzornika posameznih del «  
Ker veljavna zakonodaja izrazov »odgovorni nadzornik« in »odgovorni nadzornik posameznih del« ne pozna, prosimo za prilagoditev izrazov v celotni razpisni dokumentaciji, zaradi odprave dvoumnosti glede razumevanja pravic in obveznosti posameznih udeležencev/strokovnjakov.  
  
6. Vprašanje  
V 26. členu vzorca pogodbe je navedeno:  
»Pogodba je sklenjena in prične veljati, ko jo podpišeta obe pogodbeni stranki«  
V tretjem odstavku 12. člena pa:  
»Predložitev menice v roku je pogoj za veljavnost te pogodbe.«  
Prosimo za uskladitev določil, saj je dvoumno, kdaj pogodba prične veljati ali z dnem podpisa ali po predložitvi menice.  
  
Hvala in lep pozdrav.

**Odgovor:**

1. Odgovor:

Drugi odstavek točke 2.8 Navodil za pripravo ponudbe se spremeni tako, da se glasi:

»Naknadno vključevanje gospodarskih subjektov ter zahtevanih kadrov in referenc (razen v primeru iz drugega odstavka 81. člena ZJN-3) pred oddajo naročila ni dopustno. Po oddaji naročila je naknadno vključevanje gospodarskih subjektov ter zahtevanih kadrov možno le s soglasjem naročnika, pod pogojem, da so izpolnjeni zahtevani pogoji za sodelovanje, da ni razlogov za izključitev in, če bi bila sicer ogrožena izvedba naročila skladno s pogodbo.«

Naročnik bo ustrezno spremenil in dopolnil Navodila za pripravo ponudbe.

2. Odgovor:

Izjavo odgovornega nadzornika, da pozna določila FIDIC v skladu z obrazcem »Podatki o kadrovskih zmogljivostih - odgovorni nadzornik…«, zahtevanim pri posameznem pogoju.

3. Odgovor:

V Opisu naročila, Opisu projekta in Vzorcu pogodbe.

4. Odgovor:

Za izvedbo tega javnega naročila je vrhunski strokovnjak tisti, ki izpolnjuje zahteve in pogoje iz razpisne dokumentacije.

5. Odgovor:

Prvi stavek 11. člena Vzorca pogodbe se spremeni tako, da se glasi:

»Izvajalec se zavezuje, da bo v okviru izvajanja storitev nadzora nad gradnjo izvršil vsa potrebna dejanja in storitve, ki jih določajo veljavni predpisi za nadzornika in strokovnjake, ki opravljajo naloge nadzora«.

Zadnji stavek 11. člena Vzorca pogodbe se spremeni tako, da se glasi:

»Izvajalec po tej pogodbi je dolžan zagotoviti redno izvajanje nadzora na gradbišču s strani vodje nadzora oziroma odgovornega strokovnjaka za posamezna dela / odgovornega nadzornika posameznih del.«

Ker veljavna zakonodaja nima enoznačnega termina za strokovnjaka, ki prevzema nadzor nad posameznimi deli, naročnik za navedene strokovnjake uporablja enoten pojem »odgovorni nadzornik posameznih del« kot ga določa Zakon o cestah kar je razvidno tudi iz Specifikacije naročila oz. Opisa naročila.

Naročnik bo ustrezno spremenil in dopolnil Vzorec pogodbe.

6. Odgovor

Prvi stavek 26. člena Vzorca pogodbe se spremeni tako, da se glasi:

»Pogodba je sklenjena z dnem, ko jo podpiše zadnja pogodbena stranka in veljavna z dnem predložitve menice za dobro izvedbo pogodbenih obveznosti.«

Naročnik bo ustrezno spremenil in dopolnil Vzorec pogodbe.